b"\n_START_ARTICLE_\nLaia Ca\xc3\xb1igueral i Oliv\xc3\xa9\n_START_SECTION_\nFormaci\xc3\xb3 i traject\xc3\xb2ria professional\n_START_PARAGRAPH_\nLlicenciada en Sociologia per la Universitat Aut\xc3\xb2noma de Barcelona, ha complementat la seva formaci\xc3\xb3 amb un postgrau en Participaci\xc3\xb3 Ciutadana i Desenvolupament Sostenible a la mateixa universitat i amb un altre de Govern Local a la Universitat de Barcelona. Tamb\xc3\xa9 ha cursat especialitzacions universit\xc3\xa0ries en l'\xc3\xa0mbit de la gent gran i en la inserci\xc3\xb3 laboral de col\xc2\xb7lectius amb dificultats. Entre el 2004 i el 2006 va treballar a l'Ag\xc3\xa8ncia Catalana de Cooperaci\xc3\xb3 al Desenvolupament com a responsable del gabinet del director. Del 2007 al 2009 va ser t\xc3\xa8cnica de l'\xc3\x80rea de Participaci\xc3\xb3 i Inclusi\xc3\xb3 Social de l'Ag\xc3\xa8ncia Catalana de la Joventut. Tamb\xc3\xa9 ha estat t\xc3\xa8cnica de l'Institut Catal\xc3\xa0 de les Dones a Girona, i de l'Institut Catal\xc3\xa0 de l'Acolliment i de l'Adopci\xc3\xb3.\n_START_SECTION_\nTraject\xc3\xb2ria c\xc3\xadvica\n_START_PARAGRAPH_\nHa participat, en representaci\xc3\xb3 de les JERC, a la Plataforma Aturem la Guerra i a la Plataforma Joves en Defensa de l'Ebre. A m\xc3\xa9s, ha estat membre del Comit\xc3\xa8 Catal\xc3\xa0 al Festival Mundial de la Joventut i els Estudiants de Caracas 2005 i d'Alg\xc3\xa8ria 2001, aix\xc3\xad com delegada al F\xc3\xb2rum Social Europeu de Londres i al F\xc3\xb2rum Social de la Mediterr\xc3\xa0nia celebrat a Barcelona. _NEWLINE_En l'\xc3\xa0mbit local, ha estat membre del Grup de Recerca i Actuaci\xc3\xb3 sobre Minories Culturals i Treballadors Estrangers (GRAMC) de Cass\xc3\xa0 de la Selva i membre de la Colla Excursionista Cassanenca. Ha estat membre de la Coordinadora d'Estudiants dels Pa\xc3\xafsos Catalans i delegada sindical per la Intersindical-CSC.\n_START_SECTION_\nTraject\xc3\xb2ria pol\xc3\xadtica\n_START_PARAGRAPH_\nMilitant de les JERC des del 1999 i d'Esquerra des del 2000. Ha estat membre de la direcci\xc3\xb3 nacional de les JERC, primer com a secret\xc3\xa0ria nacional d'Universitats i de Moviments Socials i, posteriorment, com a responsable de la secretaria de Relacions Internacionals. _NEWLINE_Ha representat les JERC a la llista d'Esquerra de Cass\xc3\xa0 de la Selva a les eleccions municipals del maig del 2003 i a la llista d'Esquerra per la circumscripci\xc3\xb3 de Girona a les eleccions al Congr\xc3\xa9s dels Diputats del mar\xc3\xa7 del 2004. Del 2008 al 2012, va ser presidenta comarcal d'ERC del Giron\xc3\xa8s i va ser la n\xc3\xbamero 3 de la llista d'Esquerra per la circumscripci\xc3\xb3 de Girona a les eleccions al Congr\xc3\xa9s dels Diputats del mar\xc3\xa7 d'aquest any.\n_START_SECTION_\nTraject\xc3\xb2ria institucional\n_START_PARAGRAPH_\nEl 2006, va esdevenir diputada al Congr\xc3\xa9s dels Diputats en substituci\xc3\xb3 de Francesc Canet i Coma que va deixar l'esc\xc3\xb3 per dedicar-se a les eleccions municipals de Figueres. Ca\xc3\xb1igueral va ser portaveu de les Comissions d'Educaci\xc3\xb3 i Ci\xc3\xa8ncia i de Cooperaci\xc3\xb3 Internacional per al desenvolupament del Congr\xc3\xa9s dels Diputats._NEWLINE_Va ser escollida diputada al Congr\xc3\xa9s a les eleccions del 28 d'abril de 2019. Des de llavors, \xc3\xa9s secret\xc3\xa0ria primera i portaveu d'ERC a la Comissi\xc3\xb3 de Salut, Consum i Benestar Social, portaveu d'ERC a la Comissi\xc3\xb3 de les Pol\xc3\xadtiques Integrals de la Discapacitat i portaveu a la Comissi\xc3\xb3 d'Igualtat."